
גזברית המועצה:
אנחנו נדרשים לאשר בכל שנה את צו הארנונה של השנה הבאה עד ה1/7. 
אנחנו באים בבקשה להעלאה חריגה של הארנונה. בשש השנים האחרונות אנחנו רואים כמה אנחנו מעבירים בכל שנה לקרנות הפיתוח כדי לאזן את התקציב ואנחנו רואים איך מרמה של 6.7 מיליון ₪ בשנת 2021, אנחנו גדלים בשנת 2026 ל-8.3 מיליון ₪. אם נחליט לא להעלות את הארנונה בשנה הבאה, מעבר לטייס האוטומטי (3.05%), אני צופה עליית מדד של 2% ועוד התייקרות מחירים וזחילת שכר, מה שמביא אותי להערכה של 10.5 מיליון ₪ העברה מהקרנות כדי להתאזן.  

מנכ"לית המועצה:
לקחנו הערכה מאוד מאוד שמרנית כי לא הייתה שנה בחמש השנים האחרונות, שבה התייקרות מחירים וזחילת השכר הסתכמה ב4.5%.

גזברית המועצה:
בשנתיים האחרונות, אנחנו מגיעים לפה עם בקשה לאשר הלוואת איזון. למרות שאנחנו מושכים מיליונים מקרנות הפיתוח, אנחנו לא מצליחים להתאזן. בשנת 2024, ביקשנו 720,000 כדי להתאזן. בשנת 2025 זה קפץ לארבעה מיליון ₪ ואם לא היינו לוקחים אותן, לא היינו מסיימים באיזון, היינו מסיימים בגירעון וזו בעיה. זה מרגיש לי שהמגמה הולכת להמשיך. אם לא נחליט פה על העלאת הארנונה, מעבר לזה שנצטרך למשוך יותר כסף מקרנות הפיתוח, יש סיכוי מאוד גדול שנצטרך לקחת הלוואות איזון, מה שמשרד הפנים כבר הודיע לנו שהוא לא מתכוון לאשר לנו יותר. 
שני הסעיפים הגדולים ביותר בהוצאות, הם סעיף השכר וסעיף הוצאות האשפה והגזם. משנת 2020 עד שנת 2026, השכר עלה מ-42 מיליון ₪ ל-62 מיליון ₪, עלייה של 50% והוצאות האשפה עלו מ-7 מיליון ₪ ל-9.5 מיליון ₪, עלייה של 30% בערך. העלייה לא נובעת מגידול בכמויות האשפה או גידול בתקנים, אלא פשוט נטו התייקרות של מחירים. 

מנכ"לית המועצה:
לצד עליית המחירים, אנחנו גם מציגים תהליכי התייעלות שהרשות עושה על בסיס יום- יומי. 

 סמנכ"ל המועצה וראש מינהל תפעול וביטחון:
אנחנו יודעים להגיד שהייתה התייקרות בנושא ניוד אשפה, הטמנת אשפה, כניסה לאתרי מעבר. שימו לב שלא גדלנו מבחינת הכמויות, גם כי השתפרנו בנושא הבקרה ואנחנו בשליטה מלאה. בשנתיים האחרונות אנחנו השתפרנו מאוד בשיטת איסוף האשפה והגזם וההיי- לייט הוא שהגזם בסוף לא יוצא מהיישוב, אלא מרוסק ואנחנו מפזרים אותו בכל מיני שטחים. זה חוסך לנו בכל חודש 150 טון שהיה אמור ללכת לאתר מעבר ועלות כל טון הוא 500 ₪, כך אנחנו חוסכים בערך 80,000 ₪. בנוסף, השיטה מאפשרת לנו לחסוך גם את כמות המשאיות ולכן זה עוד 80,000 ₪ חודשי שאנחנו חוסכים. בשיטה הישנה, זה היה עולה עוד 2.5 מיליון ₪. השתפרנו בהקשר הזה שיש לנו שתי משאיות בשבוע. לעומת זאת, אנחנו מוציאים על המרסקת 30,000 ₪ מה שחוסך לנו בין 40,000 ל-60,000 ₪ לחודש כפול 12 חודשים וזה החיסכון. 

מנכ"לית המועצה:
אם ג'קי לא היה עושה עם הצוותים שלו, מהלכי יעילות דרמטיים, היינו משלמים עוד 4-5 מיליון ₪ רק על הסעיף של גזם ופינוי אשפה.

 
  סמנכ"ל המועצה וראש מינהל תפעול וביטחון:
בגלל זה אנחנו צריכים לאכוף את הכמויות כי אם לא, אצטרך להביא עוד משאיות וכן הלאה. יש לנו עוד בשורות- השנה נפתח אתר לפסולת גושית- ברק, בג'למה ונוכל לשנע לשם את הגרוטאות. עד עכשיו היינו משנעים לאתר בביאליק ובנוסף, נקבל מחיר יותר טוב לטון וזה יחסוך לנו. 

מנכ"לית המועצה:
אנחנו מקבלים 10% מהסכום שנקבע עם האשכול ועם זבולון. זה ההסכם שיש לנו עם זבולון שעשינו בוועדת גבולות, שאנחנו מתחלקים ברווח באתר ההטמנה הזה. הוא אמור להניב לנו כ-100,000 ₪ בשנה. מעבר לזה, כל האשכול, יזכה בהוזלה של עלויות הטמנה של פסולת גושית מ-500 ₪  ל-350 ₪. 

 סמנכ"ל המועצה וראש מינהל תפעול וביטחון:
שיפרנו את שיטת תהליך פינוי הפחים ורידדנו והתייעלנו בכמות ההנפות בחלק מהמקומות וצריך להזכיר את המחזור. הוספנו קרטוניות והגדלנו את הפחים הכתומים. לחצנו את הקבלן לעשות לנו הנחות במשא ומתן מאוד אסרטיבי ואגרסיבי. 

מנכ"לית המועצה:
בהוצאות השכר, זה משהו שאנחנו בודקים את עצמנו כל הזמן. הוצאות השכר שלנו גדלו ב-50%. גדלנו ב-35 משרות, אנחנו סביב 330 משרות ברשות מתוכן 19 משרות בחינוך ואני אומרת לכם כבר עכשיו, שהיקף המשרות של תומכות החינוך הולך לגדול בשנת הלימודים 2026- 2027. הסכם השכר החדש שלהן העלה את השכר ב-12%. משרד החינוך משתתף איתנו באופן מאוד חלקי בהוצאות השכר האלה. שכר המינימום שגדל בחמש השנים האחרונות ב-21%, הסכם עו"סיות, עובדות חינוך, תומכות חינוך, שפ"ח, וטרינרים. הסכמים אלו משפרים את מצבם של האוכלוסיות האלה באופן מאוד משמעותי אבל משיתים על הרשות גידול שכר ברמות מאוד משמעותיות. 50% בחמש שנים.
עומס המלוות גדל בהתמדה, אנחנו ממשיכים לפתח את היישוב. ממשיכים לבנות בתי ספר, גנים, סלילת כבישים, נעזרים בהרבה קולות קוראים, מכניסים פרויקטים בהיקף של למעלה מ-300 מיליון ₪  בשנים האחרונות, אבל נתמכים בהלוואות בגלל שהקרנות מדוללות ומשמשות אותנו לאיזון השוטף. אנחנו סביב ה-28% כשהגבול העליון של הרשות שנחשבת לרשות א' במערכת הבנקאית זה עד 49% עומס מלוות. אנחנו עדיין רחוקים אבל אנחנו רוצים להישאר ברמות האלה ולא מעבר.

גזברית המועצה:
אנבידיה היא חלק מצו הארנונה ומופיעה בפרק האחרון של הצו. זו ההטלה הראשונה וזה אומר שאנחנו מצביעים פה על התעריפים ואנחנו לא צריכים לקבל את אישור שר הפנים ושר האוצר כמו בהעלאה חריגה. זו החלטה נטו של המליאה הזו. צפי הכנסות למבנה ראשי בגודל 160,000 מטר ו-2,000 חניות, הארנונה היא בין 10.6 מיליון ₪ לבין 11.6 מיליון ₪ בשנה, במצב שבו יבנו 5,000 חניות. אלו תעריפי 2026 ובכל שנה, יש את הטייס האוטומטי וככל שתהיינה בקשות לעלייה חריגה והן תאושרנה, זה יתווסף לסכומים גבוהים יותר. מבחינת היטל שמירה, זו נקודה שגם עלתה מולם בהסכם, היטל השמירה ישולם לנו באופן מלא ללא הנחות. 
מבחינת חנייה- היה ויכוח בינינו, האם לחייב על כל השטח או לחייב לפי שיטת נטו, אנחנו התעקשנו לחייב על כל השטח אבל נתנו תעריפים מדורגים ו-50% הנחה על שטחי המעבר כמו שיש אצלנו בקניונים ביישוב- שטחי המעבר שמחויבים ב-50%. 
מבחינת תעריפים- התעריף למבנה הראשי, נע בין 50 ₪ ל-60 ₪. 70,000 מטר ראשונים מחויבים לפי 60 ₪ למטר ולאחר מכן, זה יורד. על כל מטר נוסף, 50 ₪ למטר. 

שמוליק שמחון:
לחברה כזו אתם עושים הנחה, זו בדיחה. הסתכלתי בצו הארנונה וראיתי שעכשיו עם העלייה שאתם רוצים לבקש, אחרי 140 מטרים הראשונים, זה קופץ ל-72 ₪, אז לאנבידיה 50 ₪? זו בדיחה. הם בחרו בנו ויאכלו את מה שבחרו. אנבידיה בחרה בנו משתי סיבות עיקריות- קירבה לכביש 6 ונראות. 

גזברית המועצה:
מבחינת חנייה, אנחנו מתחילים ב-32 ₪ ל-70,000 מטרים הראשונים ואחר כך, כל מטר נוסף, ב-14 ₪, מדובר בחנייה בתוך מבנה, תת קרקעית. לגבי קרקע תפוסה- 20 ₪ למטר.
אני חייבת להגיד שמבחינת ארנונה למגורים, אנחנו נמצאים בין הרשויות הנמוכות שדומות לנו. 

שמוליק שמחון:
צו הארנונה פה בטבעון היה אחד הגבוהים. היום את אנבידיה אנחנו מחייבים כמו בית של 80 מטרים. אנבידיה החליטה מסיבותיה לבחור פה. במשא ומתן עם הרשויות אנבידיה לא ביקשה הצעות לארנונה. 

ראש המועצה:
יכול להיות שבמשא ומתן היה אפשר להוציא מהם עוד כמה שקלים למטר ויכול להיות גם שלא. לפני קבלת ההחלטה, אנבידיה ביקשה שנעביר אליה תעריפי ארנונה. בסוף, זה אזור התעסוקה היחיד של קריית טבעון ויש סף מינימום מסוים שאנחנו לא נרד ממנו.  אין ויכוח על זה שאנחנו מברכים שאנבידיה תהיה פה, פירושו אכלוס מלא מיום ראשון וזה פער מאוד גדול מאזור תעסוקה שאם היינו משווקים עכשיו לחברות אחרות, זה משמעותי מאוד. בנוסף, אנחנו מקבלים את עיבוי הזכויות המתוכנן ואנחנו מקבלים את המעטפת. המנוף שמגיע עם אנבידיה והפוטנציאל, הוא יותר גדול מכל חלופה אחרת. מבחינת כסף, תוסיפו לסכום שראיתם פה עוד חמש שנים של טייס אוטומטי- 13% ומגיעים מיום ראשון לסכום שהוא הסכום הסופי, שהוא 15 ואולי אף 16 וזו נקודת הקצה, מה שלא היינו מקבלים אם כל אזור התעסוקה היה מאוכלס, כאן אנחנו מקבלים מהיום הראשון. כלכלית אנחנו יוצאים מורווחים. אם אני מסתכל על המכלול של הדבר הזה, אין ויכוח על זה שאנבידיה פה זו בשורה ענקית לאזור. אנחנו מרוויחים שני דברים- בחמש שנים הקרובות אנחנו נרוויח את זה שיהיה שיח והזדמנויות סביב הדבר הזה, כל מיני הזדמנויות שלא היו מתגלגלות אלינו וכשהקמפוס יעמוד, נרוויח את המקסימום סכום מהיום הראשון.  

שילה ויינברג:
כולנו מסכימים שאנבידיה זו האווזה שמטילה ביצי זהב ולא רק בהקשר של הארנונה אלא זה ישנה פה את כל היישוב לטוב ולרע. העובדה שהגענו למה שהגענו, אפשר לברך על זה. 

מנכ"לית המועצה:
שמוליק טוען שאנבידיה בחרה בטבעון ורק אז היה דיון על הארנונה ואני אומרת לא. זה לא נכון עובדתית. הייתה בחירה בין ארבע רשויות פוטנציאליות ואז הייתה ועדת איכות ויש ניקוד שניתן לנושא הארנונה. ידענו שאנחנו מהלכים על חבל דק באירוע הזה, וידענו איפה גבולות הגזרה שלנו. אני אומרת לך שהיינו יקרים יותר מרשויות אחרות, כי היה לנו יותר מה להציע וזה נתן לנו את השקט לנהל משא ומתן ולבקש יותר, אבל יש גבול לכמה יותר אתה יכול לבקש וביקשנו יותר בפער מאוד מאוד משמעותי. דבר נוסף, עד לימים האחרונים ממש, אנחנו מנהלים משא ומתן על כל פסיק בהסכם. משא ומתן קשוח. 

ראש המועצה:
אני רוצה להוסיף שהחברה התנהלה בצורה הוגנת לאורך כל הדרך, הם אמרו לנו שהם רוצים לייצר שותפות של 30 שנה. עד היום ההתנהלות מולם היא הוגנת ופתוחה.

שמוליק שמחון:
בישיבה הקודמת אמרה לכם חן זיצר ממשרד הרו"ח, שהחיסרון היחיד של מועצת טבעון הוא בצד ההכנסות. זה לא הכנסות, זה להיכנס לכיס של הציבור. איפה ההכנסות?

ראש המועצה:
לפני עשר שניות דנו בהכנסה הכי גדולה בתולדות היישוב הזה מאז הקמת המכלים. ביום חמישי יגיע לכאן יו"ר קק"ל בזכות הדבר הזה, אני מקווה שיביא 10 מיליון ₪ לשדרוג של הטיילת בקרית חרושת. זה כסף שאין לנו. 

אביב עצמון:
הדיון נדד ישר לאנבידיה ואני מבין כמה הוא חשוב ומעניין אבל הוא לא עכשיו. עכשיו זה המספרים הקטנים. אני מציע לכל מי שיושב פה בשולחן הזה, אם הוא לא עשה את זה, שילך לראות את המספרים הקטנים. לדעתי, אנחנו נבין את התמונה אחרת, שאין ברירה ואי אפשר להמשיך להיות בו. במבחן המציאות, בחמש השנים האחרונות זה לא קרה. אפשר להגיד שמעלים באחוז את הארנונה, זה מאוד פופולארי, אבל בעוד שנה, נצטרך לבוא לאוכלוסייה ולהגיד שצריך להעלות בעוד אחוז. אני חושב שארבעה אחוזים זה מעט, אני אמרתי יותר כי אני חושב שבסוף המספרים הקטנים לאנשים שגרים בטבעון, זה לא כהכצעקתה כמו מה שזה עושה ליישוב. ההבדל בין שלושה וחצי אחוזים לארבעה אחוזים זה הבדל משמעותי לשנים הקרובות עד אנבידיה. אני חושב שיישוב שלא הולך קדימה, הוא מתרסק אחורה- בתשתיות שלו, בפינוי אשפה שלו, בהכל. 

כרמית דיין:
אני מנהלת תזרימים של עסק לא קטן ואני רואה כל יום את עליות המחיר של כל הדברים. אני בכל יום מקבלת מייל על עליית מחירים ואני לא מדברת על שני אחוזים. אני מדברת על עשרה אחוזים, 15 אחוזים, 25 אחוזים. חלק מזה אנחנו סופגים אבל חלק מזה, אין לי ברירה ואני מעלה את המחירים של המוצרים. אני לא בן אדם עשיר, אני מרוויחה משכורת ממוצעת. אני מגדלת ילדים לבד ואני מחזיקה בית לבד ואני לא מזלזלת בעוד חמישים שקלים או מאה שקלים אבל לפעמים אין ברירה אם אנחנו רוצים להתקדם. 

אביב עצמון:
זה סופר מתכתב שמוליק, עם ההערות שלך לאורך הזמן על סיפור ההלוואות שאני מאוד מבין אותם. זה לא טוב שאנחנו לוקחים הלוואות וזה בדיוק מאזן את זה. המספרים מאזנים את אותן ההלוואות שאנחנו רוצים לא לקחת. זה לכמה שנים הקרובות, אנחנו חייבים בשביל שלא ייכנסו לנו מים לאף, עד אנבידיה. אחרי אנבידיה, נהיה במקום אחר ונהיה במקום שכולו טוב. אנחנו חייבים את זה, מעין הלוואת גישור כזו לתקופה הזו. אני חושב שאין לנו ברירה. 




מנכ"לית המועצה:
יזמות אנחנו עשים כל יום כדי להניב כסף ליישוב הזה ועדיין, כל מהלך שנעשה היום יניב, במקרה הטוב, בתוך חמש שנים. במקרה הפחות טוב, בתוך עשר שנים. יש יישוב שרוצה לשמור על הצביון שלו, הצביון הזה עולה כסף.  

מתקיימת הצבעה:
בעד (7)   - ראש המועצה, חן וייסמן, טל גת, אביב עצמון, כרמית דיין, שילה ויינברג, אליק אלמוג. 
מתנגד (1)-   שמוליק שמחון. 






הישיבה ננעלה בשעה 21:50
				






סיגלית עין קדם מנכ"לית המועצה____________ עידו גרינבלום ראש המועצה_______________




על סדר היום:
מינוי נציג הרשות באשכול רשויות המפרץ.
ראש המועצה:
אשכול הרשויות ביקש שיאשרו אותי בהצבעה כנציג המועצה המקומית קריית טבעון באשכול רשויות המפרץ.

מתקיימת הצבעה:
אושר פה אחד.

